khistorydata/jeongjo-sjw-relations huggingface dataset:
정조 20년
有政吏批判書沈煥之進參判未差參議宋煥箕在外右副承旨蔡弘遠進啓曰尙州牧使今當差出而本州以嶺南雄邑物衆地大素稱難治不可不擇差同道及他道有聲績未準朔守令竝擬何如傳曰允黃昇源爲吏曹參判崔重圭爲司諫姜文會爲掌令洪光一爲持平吳鼎源爲副校理鄭好仁爲禮曹判書李祖承爲兵曹參判韓用龜爲禮曹參議李晩秀爲司譯提調金在淵爲尙州牧使尹光顔爲兵曹參議
정조 20년
鄭尙愚以兵批言啓曰平安監營中軍高雲瑞他道中軍差送可也事命下矣時無見窠依例付軍職之意敢啓傳曰知道
정조 20년
兵批判書李得臣進參判參議未差參知梁周翊入直進同副承旨鄭尙愚進李文協爲五衛將閔植爲部將小坡兒權管趙致煥廟洞黃雲澤同知單李寅僉知單鄭學畊護軍趙鎭寬徐有大蔡弘履林濟遠權裕副護軍高雲瑞申光祐金翰東李肇源金相傑副司直吳鼎源司果李恒演竝單付平壤中軍具壽漢仍任事承傳
정조 20년
吏批再政李周顯爲順興府使
정조 20년
傳于鄭尙愚曰兵曹番次苟簡今日政新除授堂上牌招推移入直
정조 20년
傳于鄭尙愚曰內移之後尙不出肅知事鄭昌順推考使之當日謝恩
정조 20년
以執義李龜雲持平洪光一司諫崔重圭牌不進罷職傳旨傳于李羽晉曰只推更爲牌招
정조 20년
鄭尙愚啓曰卽見平安監司金載瓚以義州府尹沈晉賢稱謝咨文一度祗受入送事狀啓謄本則初八日寅時自灣府封發初九日辰時到箕營自箕營同時封發十一日未時始爲到院前後撥路申飭何等截嚴而如是稽滯極爲駭然當該不飭之三道道臣海西帥臣竝從重推考何如傳曰令廟堂査處
정조 20년
鄭尙愚以吏曹言啓曰禮曹正郞尹涵呈狀內矣身素患痰癖之症當寒添劇時月內萬無供職之望云身病旣如是則不可强令察任今姑改差何如傳曰允
정조 20년
鄭尙愚以都摠府言啓曰今日入直內三廳武兼禁軍及軍兵等中日習射請出標信傳曰日寒如此置之可也
정조 20년
鄭尙愚以兵曹言啓曰今正月十一日武臣賓廳武經講書日次而中日相値不得爲之之意敢啓傳曰知道
정조 20년
鄭尙愚以兵曹言啓曰今此園幸時留陣訓局軍兵禁將兼察代領事命下而在前留營大將兼察留陣時該營軍兵中軍代領昨年則留營御營大將以舟師大將往來時前大將率領矣今番則何以爲之乎敢稟傳曰令中軍代領可也
정조 20년
鄭尙愚以御營廳言啓曰本廳千摠金燨身病甚重勢難察任改差何如傳曰允
정조 20년
李益運以義禁府言啓曰右議政尹蓍東所啓內臣向日筵奏之後退而聞之則沈儀之事尙在金吾文案云此亦當一例洗草事批旨內前奏事文案雖不在無論此事他事似此可合洗草者若或有之一體爲之堂上中舟橋進去衆所共知情病人竝許遞前望單子入之待下批牌招察任待其入來卿面傳筵敎擧行後使之草記可也事命下矣臣等齊會本府取考各年文案則庚寅三月三十日沈儀之推案辛卯八月初三日沈儀之推案合爲二卷本府謄錄中亦有可合洗草者故問議大臣後一竝洗草其外文案則辛亥年因刑曹啓目判付洗草後更無遺漏之意敢啓傳曰知道
정조 20년
李羽晉以義禁府言啓曰右議政尹蓍東擧條批旨內無論此事他事似此可合洗草者若或有之一體爲之事命下矣嚴弘福事文案曾於辛亥年因刑曹啓目判付已爲洗草而其時干連諸人中睦重道子婦戒梅迎日縣爲婢女愛長鬐縣爲婢姪德榮慶興府安置朴垂裕子萬柱熊川縣爲奴尙載罪籍原案旣已洗草則徒流案亦不當仍置一體爻周分付各該道臣竝卽放送何如傳曰允
정조 20년
丙辰正月十一日辰時上御重熙堂左副承旨入侍左副承旨蔡弘遠假注書金履永記注官金良倜記事官吳泰曾以次進伏訖上命書傳敎曰都承旨與同副承旨許遞前望單子入之待下批牌招察任仍命退承史以次退出
정조 20년
丙辰正月十一日午時上御重熙堂左承旨入侍時行左承旨李晩秀記事官趙台榮記注官金良倜記事官吳泰曾以次進伏訖上曰政官入來與否知入賤臣承命出回奏曰政官姑未入來云矣上曰政官入來後政事望筒卽爲捧入事分付仍命退承史以次退出
정조 20년
行都承旨趙鎭寬坐行左承旨林濟遠坐直行右承旨李益運坐左副承旨申耆未肅拜右副承旨李肇源坐直同副承旨金勉柱坐注書趙台榮仕直一員未差假注書金履永仕事變假注書未差
정조 20년
李益運啓曰合辭方張之時諫院無詣臺之員事甚未安正言金驥燦自鄕上來云卽爲牌招何如傳曰允
정조 20년
李益運啓曰明日常參經筵取稟傳曰停
정조 20년
傳于李益運曰左承旨入侍
정조 20년
傳于李益運曰右承旨入侍
정조 20년
傳于李益運曰右副承旨入侍
정조 20년
傳于李益運曰臺諫命牌事體何如而亞憲違牌誤以持憲入稟換捧傳旨以致昨夜違牌之臺臣今日拜辭出肅之擧當該坐直承旨爲先遞差右位承旨推考
정조 20년
承旨前望單子入之林濟遠李肇源落點
정조 20년
兵曹堂上前望單子入之參議鄭尙愚落點
정조 20년
兵曹口傳政事以梁周翊爲曹司衛將
정조 20년
兵曹堂上前望單子入之參知李羽晉落點
정조 20년
傳于李肇源曰同副承旨入待
정조 20년
以園幸時留都何大臣爲之取稟傳于李益運曰金判敦寧留都領議政領敦寧當一體留都而似難矣使之安心在第左相則連服黃連之後所愼向勝欲爲先詣而道臣陪行驛馬入把爲難之云勿爲擧行以便大臣之心轎馬及驛人馬令備局終標量送同副承旨許遞仍令該曹口傳付軍職
정조 20년
承旨前望單子入之趙鎭寬申耆金勉柱落點
정조 20년
傳于李益運曰新除授承旨中罷散人敍用
정조 20년
以左副承旨申耆牌不進罷職傳旨傳于李益運曰只推更爲牌招
정조 20년
以左副承旨申耆再牌不進罷職傳旨傳于李肇源曰勿施更爲牌招
정조 20년
兵曹口傳政事副護軍單蔡弘遠李晩秀
정조 20년
傳于李益運曰領相則以歲初別諭進箋右相則以老人歲饌之格外特頒進箋而綾恩君進箋日使之同爲事已有下敎矣見今日寒稍解日字待下敎陪進之意亦已遣史官傳諭令綾恩君知悉矣當觀明日寒燠更有下敎該房知悉
정조 20년
傳于李肇源曰禮判爲守宮大將本職許遞前望單子入之待下批牌招察任
정조 20년
禮曹判書前望單子入之具庠落點
정조 20년
傳于李益運曰當該有司堂上越俸一等
정조 20년
以濟州牧使李禹鉉狀啓薦新唐金橘數旣不準品亦劣小惶恐待罪事傳于李益運曰勿待罪事回諭
정조 20년
以濟州牧使李禹鉉狀啓十一月朔薦新洞庭橘乳柑全數闕封惶恐待罪事傳于李益運曰勿待罪事回諭
정조 20년
以濟州牧使李禹鉉狀啓社倉設置一款不可輕議緣由馳啓事傳于李益運曰事勢旣如此則不可强令爲之而此後民力稍裕公私蓋藏如可着手更以設施當否論理狀聞之意回諭
정조 20년
以濟州牧使李禹鉉啓本士庶年九十人姓名成冊上送事傳于李益運曰令該曹口傳下批今日內安寶成送有旨
정조 20년
以濟州牧使李禹鉉狀啓島民中貧殘流丐待春暖許通陸路計料事傳于李益運曰事勢似然依狀辭施行而深軫兩便之方莫致後悔之歎事回諭
정조 20년
以全羅監司徐鼎修狀啓長興等五邑守令竝令該曹催促下送事傳于李益運曰此時本道守令一刻曠官可悶況船粟之時乎未赴任守令嚴飭星火赴任沿邑上京守令使之當日內倍道下送後草記事分付該曹船粟前切勿給由事回諭
정조 20년
以執義李龜雲司諫崔重圭牌不進罷職傳旨傳于李肇源曰只推
정조 20년
以正言金驥燦牌不進罷職傳旨傳于李肇源曰只推
정조 20년
事變假注書夫宗仁狀啓臣今正月初五日敬奉聖諭初九日馳到連山縣領中樞府事金憙所住處傳諭是白乎則以爲臣猥陳自訟之章乞被闕禮之罪不料玆者史官遠臨誕宣聖批不徒不加以重罪乃反特諭以恩言死罪賤臣何以得此於我聖上也臣伏讀以還感極涕零第臣至重之罪負癃痼之病狀已悉於前後疏啓今不敢復事煩瀆而聖敎之下只益隕越靡措而已云矣臣今方復路緣由馳啓爲白臥乎事踏啓字
정조 20년
李益運以吏曹言啓曰因全羅監司徐鼎修狀啓長興等五邑守令竝令該曹催促下送事此時本道守令一刻曠官可悶況船粟之時乎未赴任守令嚴飭星火赴任沿邑上京守令使之當日內倍道下送後草記事分付該曹事命下矣未赴任守令星火赴任沿邑守令當日倍道下去之意嚴加催促則未赴任守令順天府使崔守魯樂安郡守安㢞萬頃縣令崔時淳日前已爲下去上京守令扶安縣監李允行今朝纔已下去而長興府使許溟父病危重不得下去云雖未知親病之如何而特敎申飭之下不卽下去事體所在誠極未安令該府拿問處之何如傳曰然則改差有履歷治聲可堪擧行之人拔例口傳差出待下批當日辭朝給馬下送可也
정조 20년
金勉柱以賑恤廳言啓曰濟州進上領來人十三名內上來十人及華城府病留人三名等處回糧米各三斗式依例分給之意敢啓傳曰知道
정조 20년
李肇源以禮曹言啓曰卽伏見濟州牧使李禹鉉貢果薦新狀啓謄報則去十月令宗廟景慕宮薦新柑子依數封進而至於唐金橘以不足之數都封上送自禮曹稟旨封進云矣在前如此之時多有減數薦進之規今亦依前例推移當日薦進何如傳曰允
정조 20년
趙鎭寬以弘文館言啓曰應敎李明淵旣有只推之命副修撰沈象奎疏批已下竝卽牌招察任何如傳曰允
정조 20년
李肇源以備邊司言啓曰卽見政院啓辭則以爲平安監司金載瓚以義州府尹沈晉賢稱謝咨文祗受入送事狀啓謄本則初八日寅時自灣府封發初九日辰時到箕營同時封發十一日未時始爲到院當該不飭之三道道臣海西帥臣從重推考何如傳曰令廟堂査處事命下矣狀啓封發四日始爲到院其間遲滯委折嚴覈於陪持金元謙處則以爲初八日寅時自灣府封發同日亥時量到肅川路上猝遇大風大寒初九日辰時量到平壤受出狀啓謄本巳時量自平壤離發而風寒轉劇初十日亥時量始到臨津則江水半氷渡津無路以致一夜之淹滯十一日卯時量始爲乘氷上來云肅川之於平壤不過爲七十里而遲滯者爲五時平壤之於臨津爲四百五十里而遲滯者爲一日半數日風寒雖極非常邊報去來何等嚴急而況値勅奇當頭之時乃敢諉以風寒惟意稽滯者極爲痛駭陪持金元謙自本司嚴棍懲治計料而雖以渠之所告推之其所稽滯非由於撥路之不善申飭三道道帥臣推考置之何如傳曰近日風寒不但甚於至臘卽初見於近年不敢以坼甕之有諺爲弛心之端陪持亦人耳與時急狀啓有異亦奈半氷何今番則分揀可也
정조 20년
傳于李肇源曰欲爲下敎而未果矣勅行之接待雖與道伯有異亦有具軍威延接之例云則海西帥臣當擧行乎念其先祖亦難强之前例有無及至今蹲仍欲見勅使而然乎其意令廟堂問啓於黃海兵使處
정조 20년
李肇源以備邊司言啓曰卽見忠淸監司李鼎運狀啓則以爲昨年年事田穀稍登畓穀全歉春後顑頷勢所必至新昌等十一邑目下窮民非賑難活至於瑞山等四邑則皆以爲該邑年事比再昨年稍勝而若抄出最貧無依者自該邑隨力自備其餘稍緩者酌量分還則庶免捐瘠云不宜强令設賑各邑所在驛鎭堡亦依地方官例使之一體擧行而抄飢報牒姑未齊到以今先報量其諸邑則似不下萬餘口容入賑穀固當及今區劃道內營賑穀中限二千石常賑耗中限六千石許劃事請令廟堂稟旨分付矣湖西十餘邑之荐歉宜有賙賑之政而蓋聞前道臣在任時不欲以公賑爲請初則從便救急終則付還勸農使國穀無耗費之患飢民無捐瘠之慮故前後狀聞中不爲指一陳請者必有料量而然而今道臣又就十五邑中四邑令各該守宰自備救急十一邑始請公賑而所請穀物爲八千包則其能折米而爲萬餘口接濟之資乎稷山天安最稱尤甚而道路不見鶉鵠之形閭巷且無流顚之類云爾則餘外諸邑亦可推知然歲前謂能糊口春後必多艱食今此賙恤之計道臣雖新莅必有採探而審量者十一邑公賑事依狀請施行穀物以營賑穀二千石常賑耗三千石姑先許劃以爲分俵設施之地益察物情詳量穀簿更爲條列狀聞後可以定準劃當否以此知悉更加各別惕念擧行之意分付何如傳曰允
정조 20년
李肇源以舟橋司言啓曰寒事稍解橋梁排鋪次臣頤之率都廳臣具明遠今十三日出往之意敢啓傳曰知道
정조 20년
李肇源以二所巡廳言啓曰去夜三更二點量犯夜人幼學尹行淵執捉依例移送秋曹之意敢啓傳曰知道
정조 20년
林濟遠以刑曹言啓曰因二所巡廳啓辭去夜三更量犯夜人幼學尹行淵執捉移送秋曹事命下矣尹行淵依更數決笞五十度放送之意敢啓傳曰知道
정조 20년
左副承旨李羽晉疏曰伏以臣於同副承旨鄭尙愚遞差之命有不勝萬萬惶蹙之至昨夜臣與尙愚伴直而臺臣去就臣以該房矇然入稟則罪在於臣而譴遞之典反及下僚臣獨倖逭罰止問備其何敢諉罪於人晏然在職乎玆敢短章自列徑出禁扃伏乞聖明亟命鐫遞臣職名以安微分仍治臣擅離之罪以肅朝綱不勝幸甚臣無任屛營之至踏啓字
정조 20년
副校理沈象奎疏曰伏以臣之逖違文陛今且六年之久矣尋常戀結夢寤恒切一念瞻企之誠不啻如孺子之望慈母玆者祥禫再訖縷命尙保廓然穹壤復齒人類遽蒙甄錄銜級且新恩春罔極感咽無措臣於是乎豈不欲趨走顚倒冠冕隨入叩謝軒墀仰覲耿光以小攄區區蘊積祝戴之忱而顧臣洊禍餘生竊有至苦絶悲之情噫臣年纔三十而三年之喪凡五遭矣鮮民之生無如臣之窮者也嗟蓼莪之已廢又陳情之無及是則臣之茹痛含忍舊新交倂非直母孫至情之哀而已也臣雖頑如木石苟存視息尙何忍自同恒人束帶結纓馳逐榮途之爲哉陞六之恩謬及於跧蟄之中玉署之除踵辱於闋制之餘苫塊殘喘屢勤宸念荷寵彌渥遇榮增悲德音如天報答無階惟有翹首禁籞感淚隨逬且臣計其倖第雖已有年以言從仕曾無多日旣蔑陳力之效又乏節次之限則班序超陞已萬萬驟濫玆況仍而授之以經幄論思之職殆若循其例格者然此而貪冒尤所不敢玆敢短牘哀籲於崇嚴之下伏乞聖慈俯賜憫矜憐臣悲苦之情察臣惶兢之私將臣見叨職階竝許汰免俾得以含戴造化守安賤分千萬不勝大願臣無任祈懇之至省疏具悉爾其勿辭察職
정조 20년
丙辰正月十二日辰時上御重熙堂左承旨右承旨右副承旨入侍時行左承旨李晩秀行右承旨李益運右副承旨蔡弘遠假注書金履永記注官金良倜記事官吳泰曾以次進伏訖上命益運書傳敎曰左承旨許遞與未差之代前望單子入之待下批牌招察任又命弘遠書傳敎曰在外兵曹堂上許遞前望單子入之待下批牌招察任又命書傳敎曰曹司五衛將令該曹口傳差出又命書榻敎曰承旨前望單子待下批牌招察任仍命退承史以次退出
정조 20년
行都承旨趙鎭寬坐直行左承旨林濟遠坐行右承旨李益運坐左副承旨申耆坐直右副承旨李肇源坐同副承旨金勉柱坐注書趙台榮仕直一員未差假注書金履永仕事變假注書未差
정조 20년
申耆啓曰明日常參經筵取稟傳曰停
정조 20년
申耆啓曰御營廳將官來言今日本廳軍兵日次私習云矣敢啓傳曰知道
정조 20년
申耆啓曰來十八日專經武臣殿講日次矣敢稟傳曰待下敎更稟
정조 20년
傳于李益運曰具奉朝賀宣麻及大臣進箋今日爲之該房知悉
정조 20년
傳于李益運曰今日日氣暄暢領右相入來事遣史官傳諭
정조 20년
李益運啓曰今日宣麻侍臣當爲備員兩司除在外外未肅拜人員竝卽牌招何如傳曰允
정조 20년
傳于李益運曰來待諸臣入侍
정조 20년
傳于李肇源曰右副承旨入侍
정조 20년
以都摠府守宮望箇傳于李肇源曰因兵判所奏有下敎者此望筒還給
정조 20년
以都摠府寶劍望筒傳于李肇源曰今日殿座時寶劍差備置之懸頉摠管許遞令該曹口傳差出
정조 20년
兵曹口傳政事以安春君爲都摠管
정조 20년
傳于李益運曰判堂不得隨駕云許遞前望單子入之待下批牌招察任
정조 20년
工曹判書前望單子入之李家煥落點
정조 20년
以工曹判書李家煥牌不進推考傳旨傳于李益運曰更爲牌招
정조 20년
以工曹判書李家煥再牌不進推考傳旨傳于李益運曰更爲牌招
정조 20년
兵曹口傳政事黃海水虞候趙錫晦除授事承傳
정조 20년
傳于李益運曰泰川縣監除朝辭當日下送
정조 20년
吏曹口傳政事以李秉烈爲監察洪龍健爲長興府使
정조 20년
傳于李益運曰壯勇內外營規制稍成此豈爲京外動駕而設者乎卽爲園幸所重也猶以規模之未定反有不知本意之弊自今園幸時到行宮及詣園所也環衛作門等事內外營專當擧行隨駕營門則始興果川宿站外步軍爲層環衛而已作門禁雜人等事壯勇內外營主管隨駕營則但當檢察該營環衛以此令兵曹知悉磨鍊節目亦令壯勇內外營隨駕營門知悉
정조 20년
趙鎭寬啓曰臣鎭寬依定式進詣香室奉審香祝櫃祝板袱子則精潔之意敢啓傳曰知道
정조 20년
李肇源以兵曹言啓曰今此園幸時晝停所宿所預先稟定然後節目可以磨鍊故取考前例則出宮第一日始興縣晝停華城府宿所第二日園所展謁還詣華城府宿所第三日始興縣宿所第四日還宮軍令磨鍊啓下而還宮時因特敎進定一日矣今番則何以爲之乎敢稟傳曰第一日華城宿所第二日拜園還詣華城宿所第三日華城宿所第四日還宮磨鍊節目而還宮日字之差先一日皆因臨時特敎爲之節目則依此排日修入可也
정조 20년
李肇源以一所巡廳言啓曰去夜二更一點量犯夜人幼學尹慶冕執捉依例移送秋曹之意敢啓傳曰知道
정조 20년
李肇源以刑曹言啓曰因一所巡廳啓辭去夜二更量犯夜人幼學尹慶冕執捉移送秋曹事命下矣尹慶冕依更數決笞五十度放送之意敢啓傳曰知道
정조 20년
丙辰正月十三日辰時上御便殿右承旨與來待諸臣入侍時行右承旨李益運右副承旨李肇源假注書金履永記注官安經心記事官吳泰曾廣州留守徐有隣京畿監司金文淳戶曹判書李時秀行副司直徐龍輔副護軍尹行恁以次進伏訖上曰戶判事誠極慨然身爲有司之臣則寧爲任怨毋思自謀當以故相閔鼎重爲法而近來任事者全昧此箇道理至以豐德銀店事言之開礦未幾旋卽撤役恩雖己出怨將誰歸雖不欲索言而當此支勑之艱匱不思國用之補贍寧有如許道理乎上曰吏判事亦豈成說乎問啓之還給已過一再矣此莫非寵遇之過隆致有錯誤之多端雖以長興府使望筒言之以蒙騃昏劣者充擬賑邑至煩侵夜酬應是豈對揚之道乎仍敎曰吏判之他罪無論國家庶績因以叢脞則吏判死有餘罪史官出諭吏判賤臣承命出諭上命書傳敎曰小事大事必以違禁爲伎倆何也園幸定例堂上沈頤之爲先罷職斷不可已而舟橋亦有所重爲先越俸二等當該捧納承旨亦爲越俸一等以示朝廷有典憲園幸之著爲定例苦心果何如而曾未幾何擧行懈弛若此則法將安用今番動駕若有一毫不謹犯者不但爲故犯不飭之堂上以下難免重勘以此嚴飭亦以此意兵判以下隨駕將臣牌招聽傳敎京畿監司兩都留守處令定例堂上別關嚴飭歲一園幸是豈遊豫之擧以尊體貌之道强備先後廂挾輦軍而此亦豈樂爲張皇之意乎定例之尙不印頒蓋欲次次觀勢省減也今日群下庶或一分諒悉而年復年來未有感動底意徒增浮文寧不駭然定例堂上須知此意可合省繁者更加省繁挾輦軍則近來軫念換用馬軍定例名數太多外此衛內軍兵亦爲量減以下使卽釐正於定例又命書傳敎曰兵曹佐郞鄭晩錫正郞呂駿永園幸各站定例諸務摘奸御史差下始興廣州水原等地分掌往來審察若有一毫違令越例之事各該衙門堂上隨駕營門將臣該地方留守監司以下狀聞論罪事分付益運曰吏曹參判黃昇源除拜後過三日不爲出肅依定式推考警責仍卽牌招察任何如上曰依爲之出擧條命肇源書傳敎曰名敎中自有樂地何必爲鄭衛桑間濮上噍殺之音於堂堂奎署玉堂之間哉何況剺薙之體戛𤁧之作所關者在於用變而前此飭敎何如渠亦我國之人宜知率敎之方而乃敢背馳常經甘歸化外觀於昨日疏本而愈莫揜焉大抵革之爲卦使民日遷善不自知卽畏罪而避刑也渠獨無畏避之心乎特以念先之意姑從末勘而所惜者職名亦豈可以閣臣館官待之書其職名乎爲先改差沈象奎熊川縣監除授使之當日辭朝時縣監遞付軍職又命書傳敎曰自鄕上來之臺諫臨殿之班無情勢違牌載於法典乎極爲駭然掌令趙錫晦黃海水虞候除授正言金驥燦初叨臺地容有差等泰川縣監除授當日辭朝使之卽日發程肇源曰今月初十日因右議政尹蓍東所啓廣州判官所佩兵符以留守卽今所佩廣州府書塡之符移給事擧條啓下而各邑兵符只書邑號元無州府郡縣連稱之規則今此廣州府三字有違格式矣前日府尹所佩廣州二字書塡之符尙在本院以此頒給於判官而廣州府三字書塡之符則取來燒火事甚便好故敢此仰達矣上曰依爲之出擧條仍命退諸臣以次退出
정조 20년
丙辰正月十三日午時上御便殿奉朝賀宣麻領右相進箋回榜老人入侍時行都承旨趙鎭寬行左承旨林濟遠行右承旨李益運左副承旨申耆右副承旨李肇源同副承旨金勉柱記事官趙台榮假注書金履永記注官安經心記事官吳泰曾一提學沈煥之直提學李晩秀直閣李始源檢校待敎徐有榘以次侍立上具翼善冠衮龍袍陞座元子侍立上曰綾恩君進箋先爲之子孫咸隨其後引儀唱致仕重臣入就位行四拜禮奉朝賀具允明率子禮曹判書庠姪大護軍㢞進士康幼學㢍孫幼學孝元昌陵參奉悌元幼學義元曾孫副司正得魯幼學章魯童蒙伯吉晩吉從孫童蒙昌孫玄孫童蒙玄壽外孫幼學吳慶祿入就位庠㢞扶腋而前諸子孫隨之行禮宣敎官讀宣敎文訖允明復行拜禮退復位上曰進箋領議政洪樂性率子行副司直義榮繕工副正大榮姪幼學世榮孫副司正奭周童蒙吉周耆周入義榮大榮扶腋而前諸子孫隨之右議政尹蓍東率弟前令龜東從子幼學慶畬從孫童蒙致堯致舜女壻幼學申綬甥姪幼學洪樂范入行司直金持默率子前府使基厚姪幼學基胤基常基拓孫童蒙宅善入就位上曰領相及綾恩老矣特用養老禮行禮時以一坐再至興平身引儀唱行禮訖上曰回榜老人入侍賤臣承命出傳崇政李厚儉率子前萬戶德一孫閑良永年外孫前部將金樂曾正憲丁南輝率子前正載遂騎士載述姪閑良載逵載遊載遜孫引儀若樞若虎若麟資憲朴春遇率子閑良師儉師禧入就位行四拜禮訖上曰諸家子孫各行序立無相錯也上曰老人易疲節文宜簡讀箋除之大臣重臣皆進前而史官傳諭兩大臣樂性耆東允明持默進伏訖樂性等問候訖上曰今日甚盛擧也樂性曰臣之從前求退亦已屢矣終未蒙許臣於此世有何羨艶於人而今見綾恩之宣麻許退實不勝羨艶矣上曰八十首相於古有否此亦朝廷之瑞也卿之休退豈無其時乎上敎蓍東曰在家封箋卿家老人亦得觀光乎蓍東曰下堂行禮攢手獻頌百拜不知止矣上曰此亦卿誠孝驗處也上敎允明曰由卿福力得以致今日矣今雖休退豈無可見之時而旣云告退予心悵然矣允明曰臣立朝五十年猥叨內外權要昏謬之罪自訟者何恨而得以倖逭以至于今莫非我兩朝不世之恩也臣之請休非有高致而然而況明時告退亦豈不耿結于中而要以終始獲免於罪戾庶爲塵刹之報今伏奉悵然之敎臣不勝感泣之地矣樂性曰此是曠百世稀異之事臣等請呼嵩以展祝聖之誠在位者皆山呼者三上曰眞諺所謂好德談矣上曰雖是小科回榜足可爲武科回榜之先生領相綾恩竝呼新來分塗半面可也命濟遠曰招問其子姪之隨入者隨其地閥各依所願可以付料者付料之意言于兵判也仍命宣饌又具一盒饌使元子別賜蓍東以遺老親蓍東拜手謹受又命諸家子孫童蒙就元子前拜受囊子筆墨之頒又命晩秀書御製詩詩曰生老昇平九十年福星長照北辰邊華銜更許添三字好做淸朝地上仙以賜允明使侍衛諸臣及老人家子孫皆賡進又敎曰御製事體自別竝敎書載龍亭鼓吹細仗如儀前導至于主家祠堂禮則然矣此意諭于綾恩家子孫上曰再明年禮判將入耆社耆社之父子作僚古有是否庠曰未之聞也上曰勳府有司之任則雖已致仕亦當仍察矣仍命諸老人先退定例堂上徐龍輔曰定例中隨駕營前排隨率之不緊名色今方量宜釐正而至於將臣之以閣臣班及東西班陪從官隨駕者前排及印信甲冑等屬恐不必如例帶去故敢此仰達矣上曰隨駕營大將外甲冑印信渡涉以後除之至於前排何可減除乎此則欲爲依前爲之追聞定例堂上言訓將之意亦如此云更思果然竝依爲之出擧條仍命退諸臣以次退出
정조 20년
行都承旨趙鎭寬坐行左承旨林濟遠坐行右承旨李益運坐左副承旨申耆坐右副承旨李肇源坐直同副承旨未差注書趙台榮仕一員未差假注書金履永仕直事變假注書鄭敬翰仕
정조 20년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李肇源啓曰合辭闕啓已至多日事甚未安兩司除在外外未肅拜人員竝卽牌招何如傳曰允
정조 20년
傳于李肇源曰諸承旨持公事入侍
정조 20년
傳于趙鎭寬曰禮房承旨馳詣宗廟景慕宮奉審摘奸以來
정조 20년
傳于趙鎭寬曰承旨房仍左副爲軍士房右副爲推考房
정조 20년
李肇源啓曰判義禁鄭好仁時無職名令該曹口傳付軍職何如傳曰允
정조 20년
兵曹口傳政事上護軍鄭好仁
정조 20년
吏曹口傳政事尹耆東爲英陵令
정조 20년
以驪州牧使望筒傳于李肇源曰雖以公格允下其在孝理之政旣知之何可仍爲勿施乎今番則武臣擬入事分付
정조 20년
吏曹口傳政事以申大謙爲驪州牧使
정조 20년
金就强改差代鄭敬翰爲事變假注書
정조 20년
傳于申耆曰未肅拜摠管許遞前望單子入之待下批牌招察任
정조 20년
摠管前望單子入之洪檍落點
정조 20년
傳于申耆曰史官一員待命騎馬一匹立之
정조 20년
李肇源啓曰判義禁鄭好仁同義禁黃昇源洪明浩李晩秀持時囚罪人李周奭刑推供辭來待矣傳曰入侍
정조 20년
李肇源啓曰大司憲徐有臣牌不進執義李龜雲持平姜碩龜洪光一呈辭掌令姜文會在外一員未差監察茶時之意敢啓傳曰知道
정조 20년
傳于李肇源曰憲府無行公臺諫隨駕官以監察書入事體所在寧容若是未肅拜憲臺許遞前望單子入之
정조 20년
傳于李肇源曰下直守令入侍
정조 20년
傳于李肇源曰摠管中時帶亞將人許遞前望單子入待下批待開門與未肅拜摠管牌招察任
정조 20년
以慶尙右兵使洪仁默狀啓今春習操及巡點令廟堂稟旨分付事判下內啓下備邊司爲旀春操雖於秋操待秋成更稟爲良如敎
정조 20년
以金鋼囚單子傳于李肇源曰付過放送
정조 20년
傳于李肇源曰日昨三招不進之後尙不出肅工曹判書李家煥推考卽爲牌招嚴飭行公
정조 20년
以承文院漢學講習人別單傳于李肇源曰在京人及在近畿人嚴飭限五十日熟習言送政院自來孟朔殿講日次使之取稟
정조 20년
傳于李肇源曰明日卽上元夜自今日夜弛禁事分付
정조 20년
傳于李肇源曰守宮點下同副承旨本職許遞
정조 20년
李肇源以漢城府言啓曰孝烈之表著者自各部搜訪報來合爲十一人故呈單則移送禮曹孝烈各人居住姓名別單書入之意敢啓傳曰知道
정조 20년
李益運以漢城府言啓曰今年正朝歲饌老人抄啓時南部居前知事洪緯浩今年爲八十八歲而該部誤以七十八歲報來致有別單中年歲相左之擧臣府之不能檢察不勝惶恐該部之擧行亦甚駭然原別單改付標以入而該部官令該部拿問處之何如傳曰允
정조 20년
李肇源以兵曹言啓曰依傳敎結束色執吏書吏金之聲處木二疋施賞之意敢啓傳曰知道
정조 20년
李肇源以兵曹言啓曰依下敎義禁府書吏李載元當直書吏梁景鴻行首羅將具福得各決棍十度之意敢啓傳曰知道
정조 20년
李肇源以壯勇營言啓曰本營中日試射時騎芻沒技人及鳥銃沒技軍依節目別單書入之意敢啓傳曰知道
정조 20년
李肇源以刑曹言啓曰依下敎臣等開坐本曹承政院當該書吏金守正卽爲捉來以疏章凡係涉禁者所當提醒退却況自先朝爲所重禁令至嚴又於癸丑申禁何如則涉禁之疏焉敢捧入乎知之而捧入則其罪固罔赦設或不知而捧入不知亦罪其間委折從實直告之意發問目施威嚴問則所供內凡於涉禁之疏何敢捧入而至於此事愚迷所致先朝禁令未得聞知癸丑申禁之事渠非其時該吏且無院壁之書揭故全然不知今此上疏不能提醒退却致有捧入之擧萬死無惜云矣涉禁之疏肆然捧入者萬萬可駭而特敎嚴問之下敢以全然不知等說漫漶納供究其情狀尤爲痛惡嚴刑得情何如傳曰旣有先朝大處分於臨門時而三日却膳半國搢疏爲金石之典則不易之鐵案禁令有無何可論乎況年前敷示之後禁令則不期爲而自爲特以無文跡謂無禁令者蟣蝨渠輩何足責況承宣以不知禁姑爲分揀其在刑政不可只罪下吏爲先嚴杖姑放可也
정조 20년
李肇源以義禁府言啓曰黃海監司徐邁修狀啓信川郡所在水營所管軍糧大小米虛留掩置戊申以後至甲寅該郡守等罪狀令攸司稟處事啓下矣所當依狀請卽爲擧行而以戊申以後守令初不指名現告其爲疎忽莫此爲甚該道臣從重推考戊申以後至甲寅當該郡守使之指名狀聞後拿問勘處何如傳曰治績固不關於文簿而萬有一治如其文焉弛西顧之念乎不言其名只請其罪不可但以錯謬言又有釐弊狀啓一度之下廟堂者而亦莫知頭緖云以此以彼海伯事駭然矣竝令廟堂嚴飭道伯使之改修正上送後各爲稟處可也
정조 20년
李肇源以義禁府言啓曰驪州前牧使柳卽其地方定配其委折先爲拿問捧供事傳旨啓下矣柳時在任所云依例發遣府書吏拿來何如傳曰允
정조 20년
李肇源以義禁府言啓曰英陵令李柱溟令該府拿鞫得情事命下矣李柱溟方在直所云發遣府羅將待替直拿囚之意敢啓傳曰知道
정조 20년
禁府啓目罪人李周奭刑問一次訊杖三十度原情云云傳敎內辭緣發問目嚴刑究問則兩件所犯無辭遲晩所當照法重勘是白乎矣旣有捧草供持文案入侍之命上裁何如啓訊推之下無辭發明渠之犯罪益無所逃比邱之屬招來一款初以爲尤涉痛惡觀於渠供屠牛之處以川邊爲言不可比諸直所隱處其爲驚駭甚於右項一次刑訊無以徵其罪遠島勿限年定配爲良如敎
정조 20년
李肇源以義禁府言啓曰罪人李周奭遠島勿限年定配事命下矣李周奭慶尙道巨濟府勿限年定配而以判付內辭意具罪目依例發遣府羅將押送配所何如傳曰允
정조 20년
刑曹啓目粘連向前京畿監司金文淳旣已遲晩所當照律施行是白乎矣係是一品臣曹不敢擅便上裁何如判付啓一査一否亦罪也先時後時皆罪也多少分疏近於宛委不料崇班出按之臣有此忽於所重之事所當下吏使之對問而猶異於全然昧然施以越俸三等之典爲良如敎
정조 20년
丙辰正月十四日辰時上御誠正閣諸承旨持公事入侍時行都承旨趙鎭寬行左承旨林濟遠行右承旨李益運左副承旨申耆右副承旨李肇源同副承旨金勉柱記事官趙台榮假注書金履永記注官金良倜記事官吳泰曾檢校待敎徐有榘以次進伏訖勉柱讀奏忠淸監司李鼎運啓本正朝老人題給成冊上送事鎭寬讀奏江原監司李秉鼎狀啓祭享祝式中年號釐正有旨祗受事肇源讀奏黃海監司徐邁修狀啓信川郡軍糧米代捧錢雜穀分置計料令廟堂稟處戊申以後該守令虛留之罪令攸司稟處事濟遠讀奏江原監司李秉鼎啓本罪人沈師民放送事上命各書判付訖上曰驪州兩陵寢有摘奸事矣陵官所犯萬萬驚駭前所未聞傳敎從當書下同義禁先爲入侍賤臣承命出與同義禁李晩秀偕入進伏上曰寧陵別檢李周奭英陵令李柱溟卽速發捕卽速開座以推鞫杖嚴問取招上曰李周奭是李邦榮之子乎益運曰臣之外從也上曰若在先朝如許事發則親鞫之擧豈或踰時而予未之能焉此予剛不足處而滿心悚懍何敢自弛也仍命書傳敎曰禁府諸堂牌招入侍又命書傳敎曰惟予夙宵一念在於所重事關享祀猶不敢放忽況陵寢所重乎以諸陵寢齋郞守護勤慢木根禁飭與否摘奸事分送史官宣傳官者屢矣些少執頉但令知警而操心而已至於英陵寧陵道里稍遠尤不敢一日弛心至月臈月至于今朔月察爲課以寓一分耿耿之誠而初似驟聞更送摘奸依例行査所犯不啻眞的渠輩何足誅悚懍何喩兩陵中一處有是事尙猶悚懍況兩處俱有乎莫重肅敬之地屠宰牛隻姑毋論村女之捉囚齋所又毋論比邱尼之屬狼藉招遊看證供招無一異辭寧有如許無狀絶悖之罪乎英陵令李柱溟寧陵前別檢李周奭令該府卽爲拿鞫得情而所犯情狀爲先嚴刑捧草供判堂以下持文案入侍本地方有此事而身爲守令謾若不知一事之闔眼其罪難恕三件所犯都萃本府不能摘發禁斷萬萬駭然該牧使柳卽其地方定配其委折先爲拿問捧供爲道臣者其敢曰不知乎不知亦罪京畿監司金文淳卽令該曹發緘取招以啓上曰英陵令之代令該曹口傳擇差事出榻敎命書傳敎曰驪州牧使之代令該曹口傳差出待下批使之當日辭朝上曰此事所重如何予將坐而待之禁堂捧供後直爲入侍可也上曰近來風俗日偸法綱日弛至以李明淵疏事言之亦豈成說乎原其本事李潛之疏雖謂之禍心則可豈可以論一二大臣遽加以逆名乎此事前旣屢飭今不必更爲設禁今日入侍承宣轉相告戒後若復有如此之事承宣輩難免重勘今日諸承宣之名予將書識于壁上以爲信令之地也蓋明淵之事實出於無知妄作而渠亦自服則亦不足深責矣仍命退諸臣以次退出
정조 20년
丙辰正月十四日未時上御誠正閣推考房承旨禁府堂上入侍時右副承旨李肇源假注書金履永記注官安經心記事官吳泰曾判義禁鄭好仁同義禁黃昇源洪明浩李晩秀以次進伏訖上命肇源讀李周奭供辭上曰渠果自服好仁曰初欲抵賴嚴訊之下無辭可明矣上曰齋隷之干科者分付畿營一竝捉致嚴刑照法之意各別行會可也上命書傳敎曰廟堂體貌果何如也尊嚴如廟中堂上然後簾陛亦可隨以尊嚴數十年前漸不如古至於聽訟各有司存焉何關於堂堂籌謨衙門乎今因宮房叛奴之盜賣宮土刑曹推治事見其手本措語厥奴荷杖往呈廟堂爲辭此何說也訟理之如此如彼姑無論若此則刑曹漢城府以冗司減之亦可雖未知題決之如何近來必有此等聽理之擧故因事至徹於奏啓供案其爲寒心容有旣乎旣往勿論自今除非不得呈於法司之民隱而襲謬聽施者當該有司堂上禁錮三年該吏嚴刑三次著爲式今則中書新卜似此國體邊事與僚相相議益加嚴飭修明之意言于廟堂以此傳敎揭板於諸宰聽事之堂仍命退諸臣以次退出
정조 20년
丙辰正月十四日申時上御重熙堂驪州牧使入侍時右副承旨李肇源假注書金履永記注官安經心記事官吳泰曾驪州牧使申大謙以次進伏訖上曰御史入侍賤臣承命出與御史鄭晩錫呂駿永偕入進伏訖上敎大謙曰知卿有老親有此特除卿可以將往乎大謙曰將往矣上曰不必急往稍待日暄可也上曰御史旣命入侍後出去則不善知委使之徑先離發有此中路招還之擧者是豈成說乎仍命書榻敎曰當該承旨推考仍命退諸臣以次退出
정조 20년
行都承旨趙鎭寬坐行左承旨林濟遠坐行右承旨李益運坐直左副承旨申耆坐直右副承旨李肇源坐同副承旨金祖淳坐注書趙台榮病一員未差假注書具得魯仕金履永仕直事變假注書鄭敬翰
정조 20년
藥房提調鄭存中行左承旨林濟遠啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
王大妃殿惠慶宮中宮殿藥房口傳問安答曰知道
정조 20년
李肇源啓曰大司憲李秉鼎掌令姜文會玄重祚在外執義李龜雲持平姜碩龜洪光一牌不進監察茶時之意敢啓傳曰知道
정조 20년
申耆啓曰備邊司郞廳來言今日賓廳日次而無時急稟定事不得來會云矣敢啓傳曰今日上元日也以名節次對例多不來會而右相新卜歲初次對不可或曠依例來會事招致備郞傳之
정조 20년
李肇源啓曰今日次對兩司當爲進參除在外外呈告人員竝卽牌招何如傳曰允
정조 20년
傳于李益運曰承旨前望單子入之
정조 20년
承旨前望單子入之金祖淳落點
정조 20년
趙鎭寬啓曰新除授同副承旨金祖淳牌招察任何如傳曰允
정조 20년
李肇源啓曰京畿監司金文淳依下敎來待矣傳曰入侍
정조 20년
傳于申耆曰大臣備局堂上引見
정조 20년
摠管前望單子入之洪良浩落點
정조 20년
大司憲前望單子入之李秉鼎落點
정조 20년
傳于李益運曰一二同成均許遞前望單子入之
정조 20년
同成均前望單子入之李秉鼎李晩秀落點
정조 20년
申耆啓曰知事鄭昌順旣承入侍之命纔入闕中而肅拜單子謂有情勢不爲來呈事甚未安推考何如傳曰靈壽閣肅拜事體有所重又豈可侵夜爲之乎肅單卽令書入仍爲入侍
정조 20년
傳于申耆曰假注書具得魯仍察上注書之任
정조 20년
傳于李益運曰幺麽年少新進敢爲稱托規避之計者萬萬駭然廣留不善敎矣渠欲避文製宜充武咈抄啓文臣徐俊輔壯勇營哨官差下使之當刻內現身事分付
정조 20년
傳于申耆曰明日殿座時侍衛入直爲之寶劍望筒還下違牌摠管更爲牌招謝恩後望筒修啓事分付
정조 20년
以校正堂上李家煥牌不進推考傳旨傳于李肇源曰更爲牌招
정조 20년
趙鎭寬啓曰今此試官望中時無職名人令該曹口傳付軍職何如傳曰允
정조 20년
申耆啓曰廣州留守兼守禦使兵符旣已造成右一隻及判官所佩廣州二字書塡兵符右一隻營上左一隻定禁軍齎送留守所佩舊兵符使之上送以爲燒火事廣州留守處下諭何如傳曰允
정조 20년
有政吏批判書沈煥之內閣進參判黃昇源進參議宋煥箕在外行右承旨李益運進啓曰判書沈煥之內閣進參議宋煥箕在外未肅拜小臣獨政未安何以爲之敢稟傳曰仍爲之玄重祚爲掌令申溆爲正言李秉鼎爲藝文提學李勉昇爲典籍金勉柱爲江原監司兼春秋二單安廷善李遇濟
정조 20년
兵批判書李得臣進參判李祖承病參議李羽晉入直參知鄭尙愚病右副承旨李肇源進姜漷爲同知白恒鎭爲守門將李膺運爲管城將李萬羽爲水原監牧官宋堯熙爲蔚山監牧官大護軍金尙集護軍徐有臣副護軍尹光顔梁周翊許溟副司果權琇成道明同知單林聖鵬
정조 20년
傳于李益運曰判尹許遞今日政差出
정조 20년
工曹判書前望單子入之沈頤之落點
정조 20년
兵曹口傳政事大護軍單李家煥
정조 20년
申耆以義禁府言啓曰明日親臨到記儒生分製講試取時本府都事四員赴擧而弘化門集禮門禁亂都事坐起時問事都事無以推移都事朴正圭與同義禁李晩秀有應避之嫌都事尹象基身病不仕竝改差其代令該曹口傳差出假都事二員亦爲差出以爲分排之地何如傳曰允同義禁則時帶閣職人許遞令該曹口傳差出朴正圭則自在勿論中矣
정조 20년
吏曹口傳政事申光履爲同義禁姜世靖爲禁府都事
정조 20년
申耆以訓鍊都監言啓曰今正月十六日親臨明政門春到記儒生試製時因兵曹節目金虎門軍一百四十名把摠李輪哨官鄭率領設布帳外排立東營軍四十五名哨官李重葉集春營軍四十五名哨官沈豐祖率領弘化門外左右邊列立雜人一倂嚴禁事畢後各還直所而竝待標信擧行之意敢啓傳曰知道
정조 20년
申耆以御營廳言啓曰今正月十六日親臨明政門春到記儒生試取時依兵曹節目銅龍門入直軍四十名內除營直五名該入直哨官丁麟泰率領仍直其餘三十五名待標信除出哨官姜碩璜率領設布帳外排立而事畢後還入直之意敢啓傳曰知道
정조 20년
景慕宮望祭親行敎是時贊禮禮曹參判李敬一典祀官奉常正柳師模宮司令李潢執禮行副司直尹行恁執樽副校理洪秀晩大祝直閣李始源祝史副修撰洪樂游齋郞令徐有豐贊者引儀崔慶鎭謁者引儀李繼祜贊引引儀尹之衡祭監監察尹秤
정조 20년
丙辰正月十五日辰時上御便殿軍士房承旨入侍時左副承旨申耆假注書金履永記注官安經心記事官吳泰曾以次進伏訖上命書傳敎曰外補遞歸之後欲爲一遞似或然矣工曹判書李家煥許遞仍令該曹口傳付軍職以校正堂上牌招使之入侍又命書榻敎曰抄啓文臣親試明日爲之又命書傳敬曰春到記分製講明日爲之處所明政門爲之殿講則便殿爲之該房知悉又命書傳敎曰左承旨馳詣太學儒生今日朝夕食堂到記收取以來又命書傳敎曰近日抄啓文臣親誠惟徐俊輔一人稱以在外尙未應試小官處義焉敢乃爾自明日親試毋敢懸頉之意令內閣嚴飭又命書傳敎曰趁歲內移纔還卽召而無意出膺漫若不知重臣道理豈敢若是知事鄭昌順使之入侍筵退後仍卽肅拜於靈壽閣上曰同副承旨京畿監司入侍賤臣承命出傳同副承旨金相淳京畿監司金文淳偕入進伏上命祖淳書榻敎曰工曹判書前望單子入之待下批牌招察任又命書傳敎曰政官牌招開政判堂當以御製會粹內閣進只亞堂出牌又命書傳敎曰江原監司兼帶節度使下批政事今日爲之事分付仍命退諸臣以次退出
정조 20년
丙辰正月十五日午時上御熙政堂大臣備局堂上引見入侍時左副承旨申耆假注書金履永事變假注書鄭敬翰記注官安經心記事官吳泰曾右議政尹蓍東上護軍金持默行司直李柱國行工曹判書沈頤之禮曹判書具庠兵曹判書李得臣漢城判尹李敬懋刑曹判書李在學戶曹判書李時秀行都承旨趙鎭寬行副司直李漢豐副護軍徐龍輔開城留守李冕膺司諫崔重圭校理宋翼孝以次進伏訖蓍東曰日寒稍解聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰再昨日伏見元子宮半日立侍步武不移得無因此而有困倦之節乎上曰一向遊嬉不以爲疲矣蓍東曰兩陵官事昨有所處分而臣不勝驚惋之至聖明之世亦有如此不率敎之輩治化之難齊有如是矣上曰予之誠意猶未孚感於庶官致此駭妄之擧渠輩顧何足責也上曰次對爲之蓍東曰諸路停操旣軫民弊則營城將巡點其裹糧遠赴之難無異組練此亦一竝停止只官門聚點使之着意具格擧行後狀聞事分付何如上曰依爲之出擧條蓍東曰卽見統制使李得濟狀聞之啓下兵曹者以水防軍之十年改籍限前知委爲該曹之不審該吏之操縱該吏科治之報請該曹者謄諸狀聞其時該堂果有不審之失推考帥臣則往復該曹足矣而至煩上徹事近訐直又以該吏推治事張皇陳列者揆以事體極爲駭然統制使李得濟從重推考以示警責之意何如上曰依爲之今聞引年至於三年云事未前聞況戎政關係何如則該曹若有堂上寧有是乎後弊所關不可推考而止當該判書爲先越俸五等此後更有若此之弊以不卽擧行之意知委諸道修正年條之道各不同豈有如許規例自廟堂指一定式可也出擧條蓍東曰濟州牧使李禹鉉治績賑政島陸遠隔雖無以詳知而以其狀聞所論列觀之再昨冬所抄三邑飢口爲六萬二千六百九十八口而昨冬所抄三邑飢口爲四萬七千七百三十五口則一年內所減縮爲一萬七千九百六十三口無論飢與病皆是捐瘠者也朝家之恤念島民前後何如至下一夫失所一日停膳之敎則仁恩所被可以感動豚魚而身爲守土之臣不善對揚戶口之減至於此多則豈可掩置不論重爲失刑政之歸乎濟州牧使李禹鉉亟施行譴之典其代文官中年少有前程者各別擇差使之一意民事蘇完間毋得求解事預爲嚴飭何如上曰依爲之出擧條蓍東曰昨秋廣州府之陞留守也其時府尹徐美修所佩兵符納于喉院事當卽其時稟請燒毁而封置壁間遲延至今者誠有大段不察之失今雖留作判官所佩之符而終不可置而不論其時軍士房承旨捧現告罷職何如上曰依爲之出擧條頤之曰頃因湖西御史鄭晩錫所啓備陳執籌船格徵索之弊各邑監色負逋之狀而批旨有該堂各別操切道臣自斷禁戢之敎舟橋船格之藉重作弊前後朝家申飭何等截嚴而終不知戢至登繡啓者萬萬駭痛而第伏念船格之必欲加徵以充其慾雖甚無狀邑吏之必欲減給食其贏餘亦甚可痛如是之際互有爭端以致貽害於漕轉今若不究生弊之源只以該道事情禁戢船人則舟司之操切都歸懸空之說而必無其效該道之禁戢反有勒授之患而貽弊漕政臣意則以繡啓所論作弊諸條分付道臣一一査詰於稅邑使之狀聞後船格之作弊邑吏之作奸互相參究逐條釐正嚴立科條著爲定式使船格邑吏俾不得各售奸習似好故敢此仰達矣上曰依爲之出擧條蓍東曰收載者船漢領納者監色一監色難防衆船漢偸竊之患則必有別般釐正然後痼弊可革矣得臣曰左邊捕將趙圭鎭以壯營別將隨駕故頃以他將臣兼察之意仰請蒙允矣今則別將之任旣已遞改不爲隨駕則捕將兼察一款似當勿論故敢此仰達矣上曰依爲之出擧條時秀曰洪緯浩年歲爽報事旣自京兆改付標以入矣老人歲饌依例追給乎上曰依例爲之可也鎭寬曰臣於整理穀一事竊有區區所見當初此穀之設置寔出於廣慈惠飾邦慶之至意則事體自別必使其分捧之際民皆有歡心然後可以對揚聖德而第昨年俵價與收糴其間不過半年故列邑擇其稍饒之戶捧以精實之穀今當出糶之時若或與他穀通融分給則旣納精實混受下劣或不無落莫之嘆臣意昨年所捧整理穀物勿爲排巡一時盡分於原細之民則雖非逐歲遵行者而其在設法之初艱納之餘庶紓一分民力而可使咸知朝家之德意故敢此仰達矣上曰大臣之意何如蓍東曰各邑守宰治績必先數捧還之精實守令之與民相約方春農作時以渠昨冬所納精實者合巡出給之邑間多有之此穀則所重尤自別知申奏請似爲得宜矣上曰依爲之出擧條冕膺曰今番勅行純用天銀事自備局有所行會矣臣府亦已貿置天銀而第不用丁銀純用天銀得失逈異蓋丁銀極不過八成以其印鑄之故贈給之祭無一辭順受天銀則雖或過八成多般點退必欲準捧加計故臣府之自前純用丁銀者亦以此也今番天銀之貿置者其品則皆勝丁銀而以此贈給則將不免點退加計之患雖不點退加計比諸給以丁銀所失旣多況有點退之慮乎且一番贈給純用天銀則後雖欲更用丁銀萬無受去之理若爾則京外所儲丁銀皆作無用之物矣用盡丁銀而後始用天銀事理當然今若以貿置之天銀純用於贈給者亦甚無義以楚得楚失之意計數換用於兵曹所儲丁銀恐合事宜敢此仰達矣上曰大臣之意何如蓍東曰開留所奏果不無異見而左相前旣防奏臣何可仰請許施上曰右相言得體問于左相草記可也出擧條上曰卿家老人聰官雖病其外凡百如常云然否冕膺曰聾閉之症少無減勢諸節隨而落下矣上曰再昨受箋日重臣未參故予心有悵送一盤饌矣果領受否冕膺曰恩出望外闔門感惶矣上曰八耋領相重臣之五世登筵大僚之九十老親俱非人世恒有之事而一日之中同筵謝恩伊日事豈不稀貴乎蓍東曰此莫非聖上敷錫之化也上曰其日卿家老人果觀光乎蓍東曰不惟觀光出而行禮仍又頌祝矣上曰今番卿始孝養矣上曰經寒後麥事如何云耶蓍東曰物論不齊或曰無傷或曰有害矣上曰忠淸道民情何如云耶蓍東曰觀於新伯狀啓閭巷無頷顑之色道路無鶉鵠之形云蓋前年田穀豐登故民情或不至遑急矣上曰海伯還送之啓卿則果能領會否蓍東曰臣亦未盡領會而臣意則蕩債前不先狀請有所不審矣事當請罪而狀啓旣有還送之命故姑俟之矣重圭曰請金甲島爲奴罪人克觀古今島爲奴罪人克泰更令王府嚴鞫得情快正王法上曰不允重圭曰請逆賊尙魯亟施孥戮之典上曰不允重圭曰請亟寢秋曹罪人柳師文放釋之命仍令王府設鞫嚴問快正典刑上曰此事出場無期誠極難處矣前諫長問啓中其人今不在矣反坐之律施之無處究竟之法行之無方而其所負犯則又是覆載之難容者以此以彼事係不輕而重他日諸大臣入對時當博採衆議而處之矣仍下批答曰亟停勿煩重圭曰臣有所更啓者而旣未承批故未得仰達矣耆曰臺啓中柳師文事批旨旣下史官承書而臺臣之忽以未承批陳達者事甚未安司諫崔重圭推考何如上曰依爲之出擧條重圭曰臣於自來人器百無一能言責重任尤不近似前後冒膺瘡疣畢露居常愧恧若隕淵谷乃於夢想之外除旨新降屢違召命義分是懼且値臨殿章皇出肅賓對有命冒沒登筵矣及至柳師文傳啓之際遽以未承批旨徑先誤奏至有承宣請推之擧臣之矇然愚昧所失非細以此情踪其何敢晏然於臺次乎請命遞斥臣職上曰勿辭亦勿退待出擧條重圭曰請島配罪人李周奭更令王府限死加刑定限發配上曰不允出擧條重圭曰近來優婆之戲爲弊多端俗所謂居士師黨之稱而非僧非俗爲盜爲賊游戲場市誑誘愚氓雜處村閭媚惑悖子八路同然三南尤甚其所爲害不一而足曾前飭禁不啻截嚴而又復如前至犯於莫重肅敬之地其爲悚懍驚駭容有其極請優婆之類嚴飭八路一切禁斷上曰依啓出擧條重圭曰新除授司憲府大司憲李秉鼎時在江原道監營任所掌令姜文會時在京畿廣州地請竝斯速乘馹上來事下諭上曰依啓出擧條上命退諸臣以次退出
정조 20년
丙辰正月十五日酉時上御重熙堂坐直承旨知中樞府事入侍時左副承旨申耆假注書金履永記注官安經心記事官吳泰曾知中樞府事鄭昌順以次進伏訖上曰卿之不欲肅命過矣昌順曰臣豈復登文陛之蹤乎入侍有命不敢違越而至於官銜肅謝義所不敢矣上曰海島經歲得無病乎昌順曰雖有犬馬之疾臣何敢自言而至今生還莫非聖恩臣之不卽告退只待年至而聖恩未報人言先招一則臣罪二則臣罪矣上曰卿之積受齮齕姑舍今已老白首矣豈可强之以仕而卿之子旣通朝籍任事之責可嗣卿矣昌順曰雖臣之子尙以何顔束帶周行乎古亦有勒令致仕之例臣之今日所望只此一路矣上曰此則罪之云爾豈其可乎昌順曰臣安得無罪人言雖甚慘毒臣若與浚賊初不識面人言何自而至乎上曰予何待卿言而知之乎世人容或不知裏面而疑之予何嘗一毫有槪乎靈壽閣肅拜何日爲之乎昌順曰此則無關於實職故將從近爲之矣上命退諸臣以次退出
정조 20년
行都承旨趙鎭寬坐行左承旨林濟遠坐行右承旨李益運坐左副承旨申耆坐右副承旨李肇源坐直同副承旨金祖淳坐直注書趙台榮病一員未差假注書具得魯仕直金履永仕事變假注書鄭敬翰仕
정조 20년
李肇源啓曰大司憲李秉鼎掌令姜文會在外執義李龜雲持平姜碩龜洪光一傳旨未下掌令玄重祚未肅拜監察茶時之意敢啓傳曰知道
정조 20년
傳于申耆曰侍衛軍兵毛具
정조 20년
以大司諫徐美修執義李龜雲持平洪光一姜碩龜牌不進罷職傳旨傳于李肇源曰只推
정조 20년
傳于李益運曰昨聞不爲入來有許遞之命而更聞俱非實故云在外同成均許遞前同成均竝仍任
정조 20년
兵曹口傳政事以吳載徽爲摠戎中軍
정조 20년
司諫崔重圭啓曰臣空疎譾劣不合言議非但臣自知甚明抑亦聖鑑之所俯燭也前後登對輒致做錯屢承嚴旨惶汗浹背無面可顯耳目重任豈有一分堪承之望而賓對有命不敢逡巡抗顔登筵悚懍之忱歷日靡定至於李周奭事旣在目下關係莫重駭憤所激言不知裁而未見供辭只憑小報彼此所犯未能區別倉卒論列混爲插入以致承宣請推之擧臣之矇然不察之失於是尤大以此情踪其何敢一刻晏然仍冒於臺次乎請命遞斥臣職答曰勿辭亦勿退待
정조 20년
傳于李肇源曰騎馬一匹立之史官一員待命
정조 20년
申耆以舟橋司言啓曰舟橋排設今日畢役之意敢啓傳曰知道
정조 20년
丙辰正月十六日辰時上御明政門抄啓文臣親試春到記儒生分製講入侍時行都承旨趙鎭寬行左承旨林濟遠行右承旨李益運右副承旨李肇源假注書具得魯金履永記注官安經心金良倜檢校待敎徐有榘以次侍立左通禮跪啓請外辦上具翼善冠衮龍袍乘輿出交泰門由永淸門詣明政門降輿陞座命書榻敎曰考官上護軍鄭好仁有頉代大護軍李祖源爲之參考官李喆模有頉代副應敎李始源爲之引儀唱抄啓文臣親試試官及到記試官以下入就位行四拜禮親試試官原任提學尹蓍東原任直閣尹行恁金祖淳直閣李始源到記試官右議政尹蓍東大護軍權李祖源護軍洪義浩副應敎李始源校理吳鼎源司果金孝秀等率應試人行四拜禮訖蓍東進前曰聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上命行恁書賦題正月甲子奎開懸題訖上曰士習日下至於今日擧措而極矣生進之東西分行初非難事而終朝錯雜竟未整齊咫尺仗前諧笑涕沱之聲全設謹畏之義寧有如許道理仍命書榻敎曰入庭上齋儒生一竝限今朔停擧耆曰臺啓之論列罪目所當十分審愼而捉囚村女旣非李周奭所犯則混同插入於昨日院啓之中者事極不察當該詣臺臺臣推考何如上曰依爲之出擧條上曰都憲望極難處何處討得別人來耶初則只思都憲之體重不計莅藩之月數以東伯點下矣更思之數遞誠可悶也蓍東曰江原道稍豐似與他道有異矣上曰判義禁入侍得魯承命出與判義禁鄭好仁偕入進伏上曰今日開坐乎李周奭旣自服矣李柱溟則究問待其自服而後加刑可也至其良女留宿與否渠之親招與否詳問捧供而若非囚伊置又復經夜則其罪反有重於李周奭各別施威嚴問可也上還御便殿命開講訖耆曰寄齋生選入之法槪出於勸課儒生之意而乃以不能誦習全經之儒許入庠齋者事甚未安當該成均館堂上推考講生李承烈令泮堂亦爲施罰何如上曰依爲之出擧條命書傳敎曰春到記分設講製卽俱收竝取之意行之二十年士風之於變師敎之徯應而程式日壞體作日卑甚至近日場中而多士不識殿陛之尊嚴今日爲愈甚通一場限一朔竝停擧業蓋欲知所恥愧製述賜第非所可論殿講居首通幼學安益謙依例直赴殿試其餘儒生講工亦多生疎執冊承宣致有請罪泮堂之擧講生事貽羞亦甚矣居首外賞典今番竝勿論上曰試官以下退出修整榜目以入可也諸臣以次退出
정조 20년
行都承旨趙鎭寬坐行左承旨林濟遠坐行右承旨李益運坐直左副承旨申耆坐直右副承旨李肇源坐同副承旨金祖淳坐注書趙台榮病一員未差假注書具得魯仕直金履永仕事變假注書鄭敬翰仕
정조 20년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李肇源啓曰大司憲李秉鼎掌令姜文會在外執義李龜雲持平姜碩龜洪光一呈辭掌令玄重祚牌招啓辭未下監察茶時之意敢啓傳曰知道都憲前望乏人不得已點下而勢難等待上來許遞前望單子更爲入之待下批隨駕官單子修正昨筵與右相有酬酢者前伯之在任不過五六朔未及記憶而點下特以都憲體重不得仍任矣今旣遞職前江原監司李秉鼎仍任
정조 20년
趙鎭寬啓曰來二十一日朝參日次矣敢稟傳曰停
정조 20년
傳于金祖淳曰同副承旨入侍
정조 20년
傳于申耆曰三明日出宮宿華城行宮翌曉拜園行祭抵暮還至華城又翌日宿華城翌朝還宮令該曹知悉展拜之日是何日也親祭時祭文近於儀文依近例置之亦令該房知悉
정조 20년
傳于李益運曰園幸時陪從官盤纏特給此亦爲所重之意如宣傳官醫官禁漏官等獨未免見漏云而自渠廳使之擔當者事體亦不必爲然此外如此之類令定例堂上看詳稟處釐正事分付
정조 20년
李益運啓曰卽者奉常寺官員來言今此顯隆園親祭祭物當爲看品封裹而都提調洪樂性身病提調未差無以擧行云未差之代政官牌招開政待下批仍卽牌招以爲擧行之地何如傳曰重任不可輕遞前提調分揀仍卽牌招察任
정조 20년
奉常提調李晩秀仍任事承傳
정조 20년
傳于李肇源曰時囚李柱溟供辭之姑令留置欲待柳之就囚捧供後判下也明日開坐處以柱溟之甘聽陵軍之請囑捉來村女脅給之際拘囚與接置及經夜與否以柱溟招相考取招與柱溟草供該堂持入事分付
정조 20년
吏曹口傳政事以沈煥之爲分內醫提調
정조 20년
趙鎭寬以內醫提調意啓曰自前幸行敎是時若是經宿之地則陪從掌務官一員例自司僕寺補把馬一匹許給矣今番幸行敎是時依例許給之意分付該寺何如傳曰允
정조 20년
李益運以兵曹言啓曰闕內入直訓鍊都監局別將把摠哨官及內三廳將守門將御營廳把摠哨官等番單子每中日入啓受點矣今此園所幸行時依定式今正月二十二日番單子十八日預爲書入受點趁期替直分所單子待受點卽爲書入二十五日番單子回鑾翌日卽爲書入巡將監軍今十九日入啓單子預爲排日受點逐日受牌大省記及別省記自今二十日二十三日至十九日預爲書入京中軍號亦自二十日二十三日至十九日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 20년
申耆以備邊司言啓曰傳曰欲爲下敎而未果矣勅行之接待雖與道伯有異亦有具軍威延接之例云則海西帥臣當擧行乎念其先祖亦難强之前例有無及至今蹲仍欲見勅使而然乎其意令廟堂問啓於黃海兵使處事命下矣因傳敎査問於黃海兵使李海愚處矣卽見其所報則以爲勅行時兵曹例爲出待而或有嫌避之事則論報遠接使不得延接雖有已例不過臨時行權之事目下私義至於出迎一款旣非可議卽當呈遞以俟朝家處分而向以撥路事因刑曹回啓伏承待勅行過去草記論勘之判下故不敢言私惶蹙度日云矣勅行時具軍威出待於五里程自是該兵營事例之不可闕者論報儐臣避不迎接雖曰有例終似苟艱且有過勅行後草記論勘之判下秋曹者則以此以彼難以仍置黃海兵使李海遇姑先遞改其代令該曹卽擇差斯速赴任之意分付何如傳曰允
정조 20년
李益運以摠戎廳言啓曰本廳左部千摠趙文彦身病猝重勢難察任改差何如傳曰允
정조 20년
行都承旨趙鎭寬坐行左承旨林濟遠坐直行右承旨李益運坐左副承旨申耆坐直右副承旨李肇源坐同副承旨金祖淳病注書趙台榮病一員未差假注書具得魯仕直金履永仕事變假注書鄭敬翰仕
정조 20년
趙鎭寬啓曰明日經筵取稟傳曰停
정조 20년
李肇源啓曰同副承旨金祖淳今日不爲仕進卽爲牌招何如傳曰待明朝牌招
정조 20년
趙鎭寬啓曰今此園幸時本院印信當爲齎去禮曹印信一顆留院時取用何如傳曰允
정조 20년
李肇源啓曰合辭許久闕啓事甚未安除在外外未肅拜兩司諸臺竝卽牌招何如傳曰允
정조 20년
傳于林濟遠曰諸承旨持公事入侍
정조 20년
傳于申耆曰金判敦寧留待
정조 20년
傳于申耆曰判敦寧入侍
정조 20년
李肇源啓曰判義禁鄭好仁同義禁黃昇源洪明浩申光履依下敎來待矣傳曰入侍
정조 20년
兵曹口傳政事以白師誾爲黃海兵使副護軍單金勉柱
정조 20년
大司憲前望單子入之權裕落點
정조 20년
備忘記黃海兵使白師誾下直長弓一張長箭一部片箭一部筒兒一箇賜給
정조 20년
傳于李益運曰園幸時各站擧行壯勇營餉色專當而權令軍色提調兼察都提擧亦令安心在家矣領軍兼管苟且甚矣今番幸行時權察都提擧之任兼察餉色諸務事令該營將官傳諭于右議政事從事官發牌聽傳敎
정조 20년
以京畿監司金文淳啓本豐德府定配罪人李敬心到配事傳于李肇源曰飭已施分揀放送
정조 20년
以忠淸監司李鼎運啓本道內新昌等十二邑驛公賑初巡飢口穀物數爻馳啓事傳于李肇源曰湖西民事不能弛心且其穀簿尤不成樣賑民姑舍是還民之排分其勢誠難昨年以此欲爲別劃錢貨移轉穀物而未果矣今年民食之倍艱於昨年可以知之京物錢六萬兩特給該道付之道臣作穀添還後待收糴別爲狀聞事分付京物給代令廟堂從便區劃論理草記止
정조 20년
趙鎭寬以內醫院提調言啓曰進獻事體何等嚴重而慶尙左兵營進上生熟鰒當趁今月十四日封進而無端愆期以致闕封之境事之駭然莫此爲甚當該兵使李潤謙罷職何如傳曰其委折爲先關問草記可也
정조 20년
李益運以兵曹言啓曰依下敎政院使令李壽貞決棍五度之意敢啓傳曰知道
정조 20년
李肇源以義禁府言啓曰濟州收使李禹鉉亟施行譴之典事承傳啓下矣李禹鉉慶尙道義城縣定配所而時在任所依例發遣府書吏交代後執捉仍令押送配所何如傳曰允
정조 20년
李肇源以義禁府言啓曰豐德府定配罪人李敬心到配啓本判付內飭已施分揀放送事命下矣李敬心卽爲放送事分付該道道臣之意敢啓傳曰知道
정조 20년
李肇源以義禁府言啓曰保放罪人金直休還囚捧供之意敢啓傳曰知道
정조 20년
禁府啓目驪州牧使柳原情云云傳敎內辭意拈出問目反覆究問則齋郞所犯雖皆指陳其未卽摘發之罪旣已遲晩依前下傳敎卽其地定配爲白乎旀今以柳供招觀之旣與摘奸別單節節相符則李柱溟之縷縷發明終不直告尤極痛駭所當仰請更覈而施威之下難以取服柱溟嚴刑得情何如啓身爲守土之臣雖於尋常事端係關該地方則義不敢曰以在官不知咫尺肅嚴之地有此無前駭惡之所犯而兩官之事一報一否不可以晩時覺得未及周旋有所寬恕依前下敎卽爲發配爲良如敎又啓目英陵令李柱溟原情云云傳旨內辭意發問目施威盤覈是白乎則許屠事雖爲自服是白乎乃宰殺之處稱以垓子之外是白遣村女拘置事捉來卽時決笞放送初無留置於炭庫是如縷縷發明是如乎反覆嚴覈終不直陳究厥情狀極爲痛惡所當請刑是白乎矣旣有捧草供持文案來待之命上裁何如判付啓屠牛處段書啓與該倅之供皆云齋所而渠則以火巢外發明村女事段置書啓與該倅之供則皆云拘囚決笞縛送守護軍家云而渠則又以不爲拘囚縛送發明者情狀極爲痛惡嚴飭畿伯應問各人等捉來嚴刑究覈狀聞後更爲取招如不直招加刑得情爲良如敎
정조 20년
李肇源以義禁府言啓曰時囚罪人柳草供判付內依前下敎卽爲發配事命下矣柳京畿驪州牧定配而以判付內辭意具罪目依例發遣府書吏押送配所之意敢啓傳曰知道
정조 20년
禁府啓目海美前縣監韓聖養原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓繡啓論列許多條件旣如彼而渠供云云亦多不能發明何必更招區別功議考律重勘爲良如敎又啓目德山前縣監金直休原情云云傳旨內辭緣泛稱遲晩刑推得情何如判付啓考律且考功議勘放草記爲良如敎又啓目前郡守趙義鎭原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓考律且考功議勘放草記爲良如敎
정조 20년
領敦寧兪彦鎬箚曰伏以歲律載新聖慕彌篤園寢展謁期日已卜鑾輅之戒隔以二宵間者暴寒猶未夬解而玉體勞動自費多日下情憂慮曷有其極仍念臣之病狀一向沈綿重値寒威諸症越加痰壅胃脘氣格上焦心煩口渴却食引飮比諸前日不翅倍蓰床簀之間宛轉叫苦敦銜之祗肅新元之承候尙此稽遲私心兢惶已不自勝況今動駕經宿三宵尤豈臣子息偃之時而顧方神精昏霧氣息綿綴旣無以自力蠢動躬陪輿衛以盡其職分又無以舁伏路左瞻望羽旄以伸其忱誠拊躬自悼不如無生向於留都稟啓之批至下安心在第之命聖上之軫念雖極惶感義分之虧壞冞增罪戾玆敢冒上短箚仰請譴何伏乞聖明亟降威罰以肅朝綱以安私分不勝幸甚答曰省箚具悉卿懇安心在第向有特諭未參陪班何足爲引近以日氣之向暄卿之便意調將深以爲幸卿須勿辭益加善攝仍傳曰此批答遣史官傳諭
정조 20년
丙辰正月十八日辰時上御誠正閣諸承旨持公事入侍判敦寧同爲入侍時行都承旨趙鎭寬行左承旨林濟遠行右承旨李益運左副承旨申耆右副承旨李肇源假注書具得魯金履永記注官金良倜記事官吳泰曾檢校待敎徐有榘行判敦寧府事金履素以次進伏訖上曰判敦寧進前履素進前曰日氣不適聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰不見卿久矣近來諸節如何履素曰臣之未登筵席居然經歲矣再明旣未陪鑾下懷豈不欲一覲耿光而動作甚難未得趨進矣忽伏承格外之恩至命扶腋以前私情雖幸粗伸而臣不勝惶悚矣上曰曾於致仕大臣用此禮而於卿亦有尊年之義故從今以往將欲依此禮爲之矣上曰留都則無難乎履素曰此則似可强矣上命判敦寧先退仍命諸承旨讀奏各房公事耆讀奏忠淸監司李鼎運狀啓黃澗縣監金世根到任事益運讀奏平安兵使申應周狀啓巡檢大國人出來事及義州府尹沈晉賢狀啓巡檢大國人出來事黃海兵使李海愚狀啓召募別將鄭興國到任事肇源讀奏忠淸監司李鼎運啓本殺獄罪人等拷訊次數開坐事訖上命各書判付訖上曰義禁府尙不開坐乎草供先入之可也仍命書傳敎曰今日開座捧供昨有下敎而詣朝臨殿日高三竿該府諸堂尙不待令各房公事酬應之後以致坐待大關國體當該堂上一竝爲先從重推考上曰黃海兵使令該曹口傳差出當日下送諸凡貽弊之端嚴飭省減趲程赴任後日子狀聞出榻敎肇源曰向來南陽老人加資敎旨見失事令畿營捕廳限十日譏詗捉納而今已限滿尙無動靜事體所在誠極未安京畿監司與左右捕將竝推考警責何如上曰退限二十日期於捉納可也出擧條
정조 20년
丙辰正月十八日午時上御重熙堂推考房承旨與判義禁入侍時右副承旨李肇源假注書金履永記注官金良倜記事官吳泰曾判義禁鄭好仁以次進伏訖好仁曰李柱溟供辭節節發明良女捉囚事謂以決笞十五度卽放柳所供亦以爲無經宿之事至於屠牛事柱溟謂在火巢之外謂在馬廊之內此甚相左矣上曰卿家內行義甚篤兄弟無異産云予甚嘉乃卿家折需之依例還納者將爲卿一一推還卿須與壯勇使及戶判商議錄入可也仍命退諸臣以次退出
정조 20년
行都承旨趙鎭寬坐行左承旨林濟遠坐行右承旨李益運坐直左副承旨申耆坐直右副承旨李肇源坐同副承旨金祖淳坐注書趙台榮病一員未差假注書金履永仕直事變假注書鄭敬翰仕
정조 20년
李肇源啓曰大司憲權裕未肅拜執義李龜雲掌令玄重祚持平姜碩龜洪光一呈辭掌令姜文會在外監察茶時之意敢啓傳曰知道
정조 20년
李益運啓曰自明日至二十三日動駕相値視事頉稟之意敢啓傳曰知道
정조 20년
李益運啓曰備邊司郞廳來言今日賓廳日次而動駕相値不得來會云矣敢啓傳曰知道
정조 20년
傳于金祖淳曰諸承旨持公事入侍
정조 20년
傳于李益運曰軍士房承旨入侍
정조 20년
傳于李益運曰明日出宮門路依昨年例爲之
정조 20년
傳于李益運曰侍衛軍兵毛具
정조 20년
李肇源啓曰禁衛大將李敬懋今月十五日旣遞漢城判尹實職則其日政事當吏曹送西而不卽擧行以致將任之尙今未付軍銜事極未安本院之不能覺察誠不勝惶恐而又於今日聽傳敎事出牌也未付軍職之將臣無一言往復遽然入闕亦甚未安當該吏兵曹堂上及禁衛大將竝從重推考卽令該曹口傳付軍職何如傳曰允
정조 20년
兵曹口傳政事大護軍單李敬懋